Handves 08 (Chinees: 零八宪章 maar staan ook internasionaal bekend as Carta 08 of Charta 08) is 'n internetversoekskrif waarin politieke hervorming in die Volksrepubliek China versoek word. Die petisie word gepubliseer op 8 Desember 2008, destyds onderteken deur meer as 350 vooraanstaande Chinese individue, waaronder skrywers, intellektuele, joernaliste, advokate en afgetrede lede van die Kommunistiese Party van China. Die petisie vra vir 'n nuwe grondwet wat menseregte beskerm, 'n demokraties verkose wetgewer, 'n onafhanklike regbank, sowel as vryheid van spraak en assosiasie in China. Die naam "Carta" (handves) verwys na die Magna Carta (groot handves), waardeur Engelse baronne in 1215 die absolute mag van die koning beperk het. Carta 08 in China is losweg gebaseer op Carta 77 wat in 1977 'n soortgelyke politieke hervorming in Tsjeggo-Slowakye versoek het. Daar is 'n sterk tradisie in China om versoekskrifte aan die regering te rig. Sulke versoekskrifte het byvoorbeeld in 1989 massademonstrasies van studente en ander veroorsaak, wat op 4 Junie bloedig onderdruk is. Baie van die ondertekenaars van Carta 08 het voorheen petisies onderteken.